武漢肺炎日本疫情

武漢肺炎日本疫情係介紹武漢肺炎喺日本嘅爆發情形。截至2022年3月3號，日本累計5,139,305人確診，24,092人死。而停泊喺日本嘅鑽石公主號度，總共有712人確診。厚生勞動省有派員上郵輪負責檢疫等相關工作，當中有一名檢疫官同一名蒐集資料嘅職員，先後畀確診感染咗新肺炎。

據報喺2月14號，唔少學者專家喺橫濱度召開咗緊急研討會，要求政府同醫療機構為咗防止日本境內嘅疫情全面蔓延，要加強病毒感染嘅檢測機制，同埋完善醫療體制。

疫情同反應

神奈川縣一個有過武漢旅行史嘅中國籍男子，喺2020年1月3號開始發燒，1月6號去醫院睇醫生，1月10號入院治理，隨後康復咗喺1月15號出咗院。1月16號，日本嘅國立傳染病研究所測試咗呢個病患嘅樣本，確認咗有武漢肺炎病毒嘅存在。1月24號，喺東京都嘅一間醫院確認第二個確診個案，呢個原住喺武漢嘅患者係1月19號經香港國際機場入境，1月22號睇醫生跟著入院。而日本外務省呢日開始對湖北發出傳染病第三級危險警示日本政府亦同時決定埋，安排逗留武漢嘅日本僑民搭包機返本土。1月27號，首相安倍晉三喺國會眾議院預算委員會嘅會議度，話會將喺日本確診嘅新型肺炎感染，歸類做「指定傳染病」以預防疫病嘅傳播，呢個政策係畀當局可根據《傳染病醫學法》，可以強制病患入院。28號嘅內閣會議度，政府再發出咗內閣令，進一步修訂傳染病法例，指定檢疫新肺炎病毒，會同厚生勞動省條例等檢疫規例，講明修訂後嘅適用變化。世衞第二次開會確認咗疫情係公共衛生緊急狀態後，眾議院預算委員會即時討論咗，決定將對應嘅政府法令同省令嘅生效執行日，由2月7號提前到2月1號。內閣搞掂咗公文嘅具體內容，亦喺同一日嘅特別公告度頒令咗。

喺疫情爆發後，日本民間就積極咁同大陸疫區幫手抗疫，主動募集咗100萬個口罩支援，喺1月26號上晝由東京空運到咗成都。四川航空喺微博貼文，話成都雙流機場開通咗綠色通道，將啲捐贈嘅口罩由專車送咗去武漢。疫情擴大下，由日本各方向中國大陸送出嘅醫用口罩同防護服就接連不斷，一啲援助物資包裝度，仲有附埋用中文寫嘅比如「山川異域，風月同天」、「豈曰無衣，與子同裳」等打氣寄語。日本一啲地方政府都主動咁，分別同各自喺大陸嘅友好城市發送咗支援嘅防疫物資。而日本外務省話，睇到中國大陸嘅疫情發展好快，日本政府就會同中國大陸提供啲援助，1月28號晚黑派出咗裝咗口罩、防護服等大量支援物資嘅專機，由東京羽田機場度出發飛去武漢，上邊仲搭載咗包括日本政府官員同醫療隊員等大概十人。呢個援助行動係由日本國際協力機構全程推進嘅。日本唔少網友都話撐政府嘅決定，有網友仲話希望加運啲即食麵過去，減輕當地食物短缺問題。有網友仲講起，日本爆發甲型流感陣，大陸都有支援物資過去，分發畀日本嘅醫療機構，所以係需要報答返去咁話。唔少留言仲同疫區打氣鼓勵。

1月31號，日本國防部部長河野太郎根據政府總部對策，研究日本自衛隊對應嘅準備工作，話唔可以避免嘅收到咗都知事嘅救助請求，要幫助受疫情影響而返嚟嘅日本國民，會依照《自衛隊法》嘅災難派遣規定行動，將派出同國防部簽訂咗合約嘅白尾號輪渡，提供臨時收容，船隻即時就由兵庫縣相生港出發咗去東京灣。而日本外務省同日將中國大陸除湖北外地區，提高埋傳染病危險警示到第二級，要求避免非緊急需要嘅旅行。

2月4號，鑽石公主號郵輪進入咗日本海域，而早喺1月25號，有喺香港落船嘅乘客畀驗出感染咗新型肺炎，船度後尾有20名乘客被診斷出有新型肺炎病毒 ，喺厚生勞動省指示下，郵輪同船上遊客要留喺橫濱港度隔離十四日 ， 大約有成 3,700 個未有症狀嘅船員同遊客。隔離期間，人客可以唔戴口罩出入船上嘅酒吧，另外娛樂表演啲活動亦照常。截至2月7號，累計有61人確診新型冠狀病毒肺炎，當中有廿一個係日本人，全部確診嘅人分別送咗去日本五個都縣嘅醫院治理。截至2月11號左近日本度經有161宗確診嘅病例，其中鑽石公主號郵輪度佔咗135宗。

日本執政黨自民黨喺2月11號幹部會議後，幹事長二階俊博開記招陣話，因應中國大陸嘅疫情持續，自民黨所屬嘅國會議員每人將向中國大陸捐出五千日圓，以示友好。呢個係由每位國會議員嘅三月經費入邊先行扣除嘅，據統計預計會有198.5萬日圓嘅捐款。相關消息喺微信群組度熱傳，令唔少大陸網友感動，不過唔少日本網友並唔支持呢個決定，臺灣就有啲網友覺得呢個係有羞辱大陸嘅意思。

紓困措施 
首相安倍晉三喺3月17號，同自民黨政調會長岸田文雄商議經濟對策，預計喺4月制訂專門嘅經濟措施。據報日本政府研究會同每人派1.2萬日圓有多嘅銀紙，但當時唔知係咪會全民派錢，定係傾斜去育兒家庭同低收入人士。而大阪市政府就喺3月18號先決定咗，4月開始會向當地嘅所有公立中小學學生，免費提供學校午餐，以減輕家庭嘅經濟負擔。大阪嘅計劃係會覆蓋16.5萬名已停課嘅學生，估計會同佢哋屋企節省返至少五萬日圓。 

到4月3號左近，首相同埋執政黨自民黨一齊同意咗，會向受疫情影響嘅每戶家庭派發30萬日本紙，預計日本嘅5800萬家庭入邊，會有1000萬個家庭合乎申請嘅資格。計劃係唔會對家庭嘅收入設門檻，但會僅限於生計面臨困難嘅家庭，重會排除埋公務員、政治家、企業高層等人士。

到4月7號左近，安倍晉三開咗臨時內閣會議後，加推咗108萬億日圓嘅刺激經濟方案。安倍喺記招度講，除咗向每戶收入減少兼生活困難嘅家庭派30萬日圓，屋企有供養細路嘅，每個細路仔女都會派多一萬日圓。而中小企方面，若果公司收入按年跌五成，就有得拎200萬日圓嘅津貼；自由工作者嘅免稅額最高可以到100萬日圓。除咗刺激經濟方案，仲加多咗2020年度嘅補充預算案。刺激方案金額相當於日本出口經濟嘅20%，預派錢俾受疫情衝擊嘅家庭同中小企，涉款成六萬億日圓；同時重允許啲公司遲啲交稅等等，涉及咗26萬億日圓。安倍指出，呢次嘅刺激方案遠超2008年金融海嘯嘅57萬億日圓，啲開支重多過當時有一倍。

部分報告病例 
截至2020年1月30號日本厚生勞動省公佈咗以下嘅確診病例：

病例1：
1個年約30歲嘅男人，住喺日本神奈川縣，佢喺1月16號確診，並且有38個密切接觸者，佢喺1月24號結束醫學觀測，並已經出院
病例2：
1個年約40歲嘅男人，住喺中國湖北省武漢市，佢喺1月24號確診，並且有32個密切接觸者
病例3：
1個年約30歲嘅女人，住喺中國湖北省武漢市，佢喺1月25號確診，並且有7個密切接觸者
病例4：
1個年約40歲嘅男人，住喺中國湖北省武漢市，佢喺1月26號確診，並且有2個密切接觸者
病例5：
1個年約40歲嘅男人，住喺中國湖北省武漢市，佢喺1月28號確診，並且有3個密切接觸者
病例6：
1個年約60幾歲嘅男人，住喺日本奈良縣，佢係一個旅遊巴司機，喺1月28號確診，並且有22個密切接觸者，當中包括「病例8」入面嘅女導遊。
病例7：
1個年約40歲嘅女人，住喺中國湖北省武漢市，佢喺1月28號確診，並且有2個密切接觸者
病例8：
1個年約40幾歲嘅女人，住喺日本大阪府。
呢個女人係一個導遊，佢喺1月12號到17號曾經帶過來自中國湖北省武漢市嘅旅行團，佢喺1月20號去到東京都嘅一間醫院睇醫生，但係由於去到第二日都未退燒，而再去到另一間醫院睇醫生，不過佢當時都仲未檢測到有異常，而處於醫學觀測狀態。
直至到1月23號，佢嘅症狀仍然未有好轉，於是去到大阪府一間醫院求醫，由於佢出現肺炎病徵，而被要求住院接受治療，去到1月29號，呢個女人嘅檢測結果證實佢感染咗新型冠狀病毒，經調查之後發現佢仲有3個密切接觸者。
病例9：
1個年約50歲嘅男人，住喺中國湖北省武漢市，佢喺1月26號確診，並且出現發燒同喉嚨痛，當局仲調查緊有幾多個密切接觸者

攷

日本厚生勞動省專題：《感染症情報：新型コロナウイルス感染症について》

武漢肺炎亞洲疫情
日本史